
	Comisia pentru buget, finanţe şi bănci

	
	Bucureşti,        

Nr. 22/298 /24.10.2012


Biroul Permanent

al

Camerei  Deputaţilor

Vă înaintăm,  alăturat, raportul asupra Propunerii legislative pentru modificarea și completarea Legii nr.571 din 22 decembrie 2003 privind Codul Fiscal, în vederea introducerii sistemului de TVA la încasare, trimis comisiei noastre pentru examinare pe fond, cu adresa Biroului Permanent PLx.402 din 1 octombrie 2012.
	PREŞEDINTE,

Eugen NICOLĂESCU


Parlamentul  României

Camera Deputaţilor

	Comisia pentru buget, finanţe şi bănci
	
	Bucureşti,    

Nr. 22/ 298/ 24.10.2012      


RAPORT  
asupra  Propunerii legislative pentru modificarea și completarea 

Legii nr.571 din 22 decembrie 2003 privind Codul Fiscal, în vederea introducerii sistemului de TVA la încasare
Cu adresa nr. PLx.402 din 1 octombrie 2012, Biroul Permanent,  în temeiul art.95 din Regulamentul Camerei Deputaţilor, republicat, a sesizat, pentru examinare şi avizare în fond Comisia pentru buget, finanţe şi bănci cu Propunerea legislativă pentru modificarea și completarea Legii nr.571 din 22 decembrie 2003 privind Codul Fiscal, în vederea introducerii sistemului de TVA la încasare.
La întocmirea prezentului raport, în conformitate cu art.97 din Regulamentul Camerei Deputaţilor, republicat, Comisia a avut în vedere avizul favorabil al Consiliului Legislativ, cu observaţii şi propuneri, transmis cu adresa nr.353/24.04.2012, avizul favorabil al Comisiei juridice, de disciplină și imunități, avizul negativ al Comisiei pentru politică economică, reformă și privatizare și adresa Guvernului nr.4841 din 10 iulie 2012 prin care menționează că nu susține adoptarea acestei inițiative legislative.
Prezentul proiect de lege are ca obiect de reglementare completarea Legii nr.571 din 22 decembrie 2003 privind Codul Fiscal, cu modificările și completările ulterioare, în sensul că exigibilitatea taxei pe valoarea adăugată să aibă loc la data încasării contravalorii integrale sau parțiale a livrării bunurilor sau prestărilor de servicii, urmând ca pe factură să se facă mențiunea ”sistem de TVA la încasare”.

În urma examinării inițiativei legislative, membrii Comisiei de buget, finanțe și bănci, au constatat că propunerea legislativă nu se justifică deoarece, deși prezintă anumite similitudini cu sistemul care face obiectul Ordonanței Guvernului nr.15/2012 pentru modificarea și completarea Legii nr.571/2003 privind Codul fiscal, actul normativ este totuși o transpunere simplistă a prevederilor Directivei 2006/112/CE a Consiliului din 28 noiembrie 2006, privind sistemul comun al taxei pe valoarea adăugată, cu modificările și completările ulterioare, nefiind aprofundate de către inițiatori problemele implementării unui nou sistem, cum este cel privind plata TVA la încasare.
Totodată, sistemul TVA la încasare din Ordonanța Guvernului nr.15/2012 pentru modificarea și completarea Legii nr.571/2003 privind Codul fiscal este mult mai complex decât cel care face obiectul propunerii legislative, din perspectiva aplicabilității în practică a noilor prevederi, fiind de natură a asigura o implementare mai riguroasă și mai eficientă a sistemului TVA la încasare.
Proiectul de Lege, prin obiectul său de reglementare, face parte din categoria legilor  ordinare  iar în aplicarea  art. 75 alin.(1)  din Constituţia României, și ale art.92 alin.(9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.
Propunerea legislativă  fost respinsă de Senat, în şedinţa din 24 septembrie 2012, în calitate de primă Cameră sesizată.
 La lucrările comisiei şi-au înregistrat prezenţa un număr de 32 deputaţi din totalul de 32 membri ai comisiei.

Raportul comisiei a fost votat cu majoritate de către deputaţii prezenţi la dezbateri.
În urma dezbaterii Propunerii legislative pentru modificarea și completarea Legii nr.571 din 22 decembrie 2003 privind Codul Fiscal, în vederea introducerii sistemului de TVA la încasare, în şedinţa din data de 24 octombrie        2012, comisia propune supunerea spre dezbaterea şi adoptarea Plenului Camerei Deputaţilor a unui raport de respingere.
	PREŞEDINTE,

Eugen NICOLĂESCU
	SECRETAR,

Nicolae BUD


Consilier parlamentar, Luminiţa Ghiorghiu                                                                          

